ઓસ્કરે હવે વિગતવાર માહિતી એકઠી કરવાનું શરુ કરી દીધું હતું. દાખલા તરીકે, હવે તેને ખબર હતી, કે આ કાર્યવાહી વિલહેમ કુન્દે નામના એક અધિકારીના વહીવટ હેઠળ, અને એસએસના ઓબરસ્ટર્મફ્યૂહરર ઓટ્ટો વોન મેલોક્તેની આગેવાની નીચે કરવામાં આવતી હતી. ઓસ્કર પોતે કોઈ દસ્તાવેજ એકઠા કરતો ન હતો. એ તો ભવિષ્યના એવા દિવસ માટેની તૈયારી કરી રહ્યો હતો, જ્યારે આ સંપૂર્ણ ઘટનાની જાણકારી એ કેનારિસ અને આખાયે વિશ્વ સમક્ષ મૂકવાનો હતો. તેની ધારણા કરતાં એ સમય બહુ વહેલો આવી પહોંચવાનો હતો, પરંતુ આ ક્ષણે તો એણે એવી બધી જ ઘટનાઓની જાણકારી એકઠી કરવાનું શરૂ કરી દીધું હતું, જેને ભુતકાળમાં લશ્કરનું ક્ષણિક ગાંડપણ ગણીને એણે ધ્યાન પર નહોતી લીધી! પોતાના પોલીસ સંપર્કો ઉપરાંત સ્ટર્ન જેવા જાણકાર યહૂદીઓ દ્વારા તેને મહત્ત્વના સમાચારો મળી રહેતા હતા. પોલેન્ડના બીજા વિસ્તારોમાંથી પેનકિવિક્ઝ ફાર્મસી અને પીપલ્સ આર્મિના અનુયાયીઓની મદદ લઈને કેટલાક યહૂદી બુદ્ધિજીવીઓ વસાહતની અંદર આવી રહ્યા હતા. રેડ ક્રોસની સાથે-સાથે યહૂદી સમાજની સ્વયંસેવી સંસ્થા અકિવાના હોલ્ટ્ઝ રેઝિસ્ટન્સ ગ્રૂપને પણ, વસાહતોની અધિકૃત મુલાકાતે જવા માટે જર્મનોએ ખાસ પરવાનગી આપી હતી, પરંતુ સાથે-સાથે આ બધા પર છાની નજર પણ રાખવામાં આવી રહી હતી! અકિવાના હોલ્ટ્ઝ રેઝિસ્ટન્સ ગ્રૂપના નેતા ડોલેક લાઇબેસકાઇન્ડ પણ બધી વસાહતોની મુલાકાતે જતા હોવાના કારણે તેઓ પણ ત્યાંની માહિતી તેઓ લઈ આવતા હતા.